b'\n_START_ARTICLE_\nAtena (grad)\n_START_SECTION_\nIme\n_START_PARAGRAPH_\nGr\xc4\x8dko ime je bilo \xce\x91\xce\xb8\xce\xae\xce\xbd\xce\xb1\xce\xb9, a kad se sllu\xc5\xbebeno napustilo uporabu katharevouse 1970-ih, slu\xc5\xbebeno je gr\xc4\x8dko ime \xce\x91\xce\xb8\xce\xae\xce\xbd\xce\xb1 (Ath\xc3\xadna).\n_START_SECTION_\nKlima\n_START_PARAGRAPH_\nU Ateni vlada vru\xc4\x87a stepska klima (K\xc3\xb6ppenova klasifikacija klime: BSh) s velikim padalinama izme\xc4\x91u polovine listopada do polovine travnja. Ako postoje padaline tijekom ljeta, one su rijetke i u obliku su kratkotrajnog pljuska._NEWLINE_Prolje\xc4\x87e i jesen se smatraju idealnim sezonama za razgledavanje grada i za sve druge aktivnosti vani. Ljeta mogu biti iznimno topla. Prosje\xc4\x8dna najvi\xc5\xa1a dnevna temperatura u srpnju je 33,5 \xc2\xb0C._NEWLINE_Najvi\xc5\xa1a dnevna temperatura je bila 48 \xc2\xb0C u predgra\xc4\x91u Atene, u Elefsini, a najni\xc5\xbea je bila -5,8 \xc2\xb0C u Nea Philadelphiji. Tijekom me\xc4\x87ave koja se dogodila po\xc4\x8detkom 2004. godine, to jest najgore me\xc4\x87ave koja je zadesila grad, temperatura je spala i na -7,9 \xc2\xb0C.\n_START_SECTION_\nAnti\xc4\x8dka Atena\n_START_PARAGRAPH_\n_NEWLINE_Atena je bila jedan od najja\xc4\x8dih polisa u Gr\xc4\x8dkoj. Svaki gr\xc4\x8dki grad ili polis bio je nezavisno sredi\xc5\xa1te kulturnog, politi\xc4\x8dkog i trgova\xc4\x8dkog \xc5\xbeivota. Bio je okru\xc5\xbeen zidinama, imao je mjesto za zadnju obranu akropolu, a na njoj su bili smje\xc5\xa1teni hramovi vrhovnih bo\xc5\xbeanstava._NEWLINE_Akropola je svoj kona\xc4\x8dan oblik dobila u 5 st. pr Kr. za vrijeme vladavine jednog od najzna\xc4\x8dajnijih dr\xc5\xbeavnika, Perikla. U njegovo doba Atena je postala demokratska republika. Bogata\xc5\xa1ima je nametnuo visoke poreze, a novac koristio za ure\xc4\x91enje Atene, posebice Akropole. Tada su napravljena brojna veli\xc4\x8danstvena dijela gr\xc4\x8dke umjetnosti. Stoga se razdoblje vladavine Perikla naziva zlatnim dobom Atene. Tada su podignuti hramovi Partenon, Erehtejon, hram bo\xc5\xbeice Nike i sve\xc4\x8dani ulaz Propileje.\n_START_SECTION_\nPartenon\n_START_PARAGRAPH_\n_NEWLINE_Partenon se nalazi na visoravni visokoj oko 70 m. Predstavlja glavni naglasak \xc4\x8ditavog arhitektonskog sklopa. Vidi se iz velike udaljenosti, ali se gubi penjanjem na Akropolu i ponovo se pojavljuje stupanjem pred njega. Ulaz se nalazi sa suprotne strane pa ga je cijelog potrebno obi\xc4\x87i. Partenon je uzdu\xc5\xbena gra\xc4\x91evina podjeljena na dva dijela cele i opistodoma. U predvorju Partenona nalazi se niski reljef koji prikazuje panatenejske sve\xc4\x8danosti. Taj reljef izradili su Fidija i njegovi u\xc4\x8denici izme\xc4\x91u 440. i 437. g. pr. Kr.\n_START_SECTION_\nErehtejon\n_START_PARAGRAPH_\nErehtejon je sagra\xc4\x91en oko 421 g. pr. Kr. Hram je bio podjeljen na nekoliko razina zbog kosog nagiba terena. Razine su spojene stepenicama. Razlika u visini izme\xc4\x91u sveti\xc5\xa1ta Atene i nekih drugih dijelova hrana bila je i do 3 metara. Taj hram nije bio pravilnog oblika kao ve\xc4\x87ina drugih hramova. U Erehtejonu nalazilo se sveti\xc5\xa1te Atene, Posejdona i Erehteja.\n_START_SECTION_\nPropileji\n_START_PARAGRAPH_\nPropileji su \xc5\xa1iroko stubi\xc5\xa1te izme\xc4\x91u dva zida. U podno\xc5\xbeju stubi\xc5\xa1ta stajalo je \xc5\xa1est dorskih stupova povezanih gredama. Vrh stubi\xc5\xa1ta zavr\xc5\xa1avao je visokim zidom u kojem je bio prolaz \xc5\xa1irok koliko i sredi\xc5\xa1nji dio stepeni\xc5\xa1ta. _NEWLINE_Svaki je grad imao i jedan trg - agoru - koji je slu\xc5\xbeio za trgova\xc4\x8dke djelatnosti, skupove, bio je administrativni i dru\xc5\xa1tveni centar. U agori se odvijao svakodnevni \xc5\xbeivot.\n_START_SECTION_\nKulturni \xc5\xbeivot\n_START_PARAGRAPH_\nU Ateni se nalazi velik broj razli\xc4\x8ditih \xc5\xa1kola i univerzitet. Atenski univerzitet je osnovan 1837. godine, a u samom gradu se nalazi nekoliko visokih \xc5\xa1kola kao i jedna tehni\xc4\x8dka visoka \xc5\xa1kola. U gradu postoji i specijalna \xc5\xa1kola za arheolo\xc5\xa1ka istra\xc5\xbeivanja. Gr\xc4\x8dko nacionalno kazali\xc5\xa1te je vrlo poznato u izvo\xc4\x91enju anti\xc4\x8dkih drama i opera. Osim toga postoji i dosta muzeja kao i kolekcija iz anti\xc4\x8dkog doba._NEWLINE_Atenski festival je kulturna manifestacija koja traje od sredine sije\xc4\x8dnja do sredine rujna s programom koji je protkan glazbom ali i modernim i anti\xc4\x8dkim kazali\xc5\xa1nim predstavama.\n_START_SECTION_\nTransport\n_START_PARAGRAPH_\nJavni prijevoz u Ateni se sastoji od autobusa, metroa, tramvaja i gradsko-prigradske \xc5\xbeeljeznice. Krajem 90-ih godina pro\xc5\xa1log stolje\xc4\x87a su izgra\xc4\x91ene nove linije podzemne \xc5\xbeeljeznice koje su pu\xc5\xa1tene u promet 2000. godine. Duljina svih linija metroa u Ateni je oko 91 km._NEWLINE_Zra\xc4\x8dna luka Elefth\xc3\xa9rios Veniz\xc3\xa9los je smje\xc5\xa1tena isto\xc4\x8dno od grada, nekih 45 minuta vo\xc5\xbenje automobilom. Zra\xc4\x8dna luka je dobila ime po Elefth\xc3\xa9riosu Veniz\xc3\xa9losu, najva\xc5\xbenijem gr\xc4\x8dkom politi\xc4\x8daru u periodu od 1910. do 1933. godine.'